Avviż ta’ ftuħ mill-ġdid tal-investigazzjoni ta’ salvagwardja wara s-sentenza tal-Qorti Ġenerali tad-9 ta’ Novembru 2022 fil-Kawża T-246/19 fir-rigward tar-Regolament ta’ Implimentazzjoni tal-Kummissjoni (UE) 2019/67 li jimponi miżuri ta’ salvagwardja fir-rigward tal-importazzjonijiet ta’ ross Indica li joriġinaw fil-Kambodja u l-Myanmar/Burma

(2023/C 18/05)

1. Sentenza

Permezz tas-sentenza tagħha tad-9 ta’ Novembru 2022, fil-Kawża T-246/19 Ir-Renju tal-Kambodja u l-Federazzjoni tar-Ross tal-Kambodja vs Il-Kummissjoni (is-“sentenza”), il-Qorti Ġenerali tal-Unjoni Ewropea (il-“Qorti Ġenerali”) annullat ir-Regolament ta’ Implimentazzjoni tal-Kummissjoni (UE) 2019/67 tas-16 ta’ Jannar 2019, li jimponi miżuri ta’ salvagwardja fir-rigward tal-importazzjonijiet tar-ross Indica li joriġina mill-Kambodja u mill-Myanmar (ir-“Regolament kontenzjuż”) (1), li permezz tiegħu l-Kummissjoni Ewropea (il-“Kummissjoni”) introduċiet mill-ġdid id-dazji tat-Tariffa Doganali Komuni fuq l-importazzjonijiet ta’ dan ir-ross għal perijodu ta’ tliet snin u introduċiet tnaqqis progressiv fir-rata tad-dazju applikabbli sa fejn dan kien jikkonċerna l-importazzjonijiet ta’ ross li joriġinaw mill-Kambodja u mill-Myanmar.

Il-Qorti Ġenerali kkonstatat li l-Kummissjoni wettqet żball ta’ liġi u żball manifest ta’ evalwazzjoni meta llimitat b’mod arbitrarju l-ambitu tal-investigazzjoni tagħha dwar id-dannu kkawżat lill-industrija tal-Unjoni biss għat-taħħana tar-ross Indica mitħun jew nofsu mitħun ipproċessat minn ross li għadu fil-ħliefa mkabbar jew maħsud fl-Unjoni. Id-definizzjoni żbaljata ta’ produtturi tal-Unjoni għalhekk xekklet ukoll l-analiżi tal-eżistenza ta’ diffikultajiet serji, peress li l-Kummissjoni eskludiet uħud mill-produtturi mill-valutazzjoni tad-dannu.

Il-Qorti Ġenerali kkonstatat ukoll li l-Kummissjoni ma pproduċietx provi suffiċjenti fir-rigward tal-aġġustamenti magħmula għall-analiżi tat-twaqqigħ tal-prezz.

Fl-aħħar nett, il-Qorti Ġenerali kkonstatat ukoll li l-Kummissjoni kisret id-drittijiet tad-difiża tar-rikorrenti kif ukoll l-obbligu li tiżvela l-fatti u l-kunsiderazzjonijiet essenzjali u d-dettalji li fuqhom huma bbażati. B’mod partikolari, il-Kummissjoni naqset milli tiżvela d-data li fuqha huma bbażati l-indikaturi tal-konsum u tad-dannu u l-analiżi tat-twaqqigħ tal-prezz u l-aġġustamenti li saru wara l-kummenti tal-partijiet interessati dwar id-dokument ta’ divulgazzjoni ġenerali.

2. Konsegwenzi

L-Artikolu 266 TFUE jipprevedi li l-Istituzzjonijiet iridu jieħdu l-miżuri neċessarji biex jikkonformaw mas-sentenzi tal-Qrati. Fil-każ ta’ annullament ta’ att adottat mill-Istituzzjonijiet fil-kuntest ta’ proċedura amministrattiva, bħal investigazzjonijiet ta’ salvagwardja ġenerali skont ir-Regolament (UE) Nru 978/2012, (2) il-konformità mas-sentenza tal-Qorti Ġenerali tikkonsisti fis-sostituzzjoni tal-att annullat b’att ġdid, li fih tiġi eliminata l-illegalità identifikata mill-Qorti (3).

Skont il-ġurisprudenza tal-Qorti tal-Ġustizzja, il-proċedura għas-sostituzzjoni tal-att annullat tista’ tissokta fil-punt eżatt li fih saret l-illegalità (4). Dan jimplika b’mod partikolari li, f’sitwazzjoni fejn att li jikkonkludi proċedura amministrattiva jiġi annullat, l-annullament mhux neċessarjament jaffettwa l-atti preparatorji, bħall-ftuħ tal-proċedura ta’ salvagwardja. F’sitwazzjoni fejn, pereżempju, regolament li jimponi miżuri ġenerali ta’ salvagwardja taħt ir-Regolament (UE) Nru 978/2012 li permezz tiegħu l-Kummissjoni Ewropea reġgħet introduċiet id-dazji tat-Tariffa Doganali Komuni fuq l-importazzjonijiet għal perjodu ta’ tliet snin jiġi annullat, dan ifisser li sussegwentement l-annullament, il-proċediment ta’ salvagwardja għadu miftuħ, minħabba li l-att li jikkonkludi l-proċediment ta’ salvagwardja jkun sparixxa mill-ordni legali tal-Unjoni (5), ħlief jekk l-illegalità seħħet fl-istadju tal-bidu

F’dan il-każ, il-Qorti Ġenerali annullat ir-regolament inkwistjoni għar-raġunijiet imsemmija fit-Taqsima 1.

Il-konstatazzjonijiet u l-konklużjonijiet li jifdal fir-regolament inkwistjoni, li ma ġewx ikkontestati, jew li ġew ikkontestati iżda mhux eżaminati mill-Qorti Ġenerali, jibqgħu validi u ma humiex affettwati minn dan il-ftuħ mill-ġdid.

3. Proċedura ta’ ftuħ mill-ġdid

Fid-dawl ta’ dak li ntqal hawn fuq, il-Kummissjoni ddeċidiet li terġa’ tiftaħ l-investigazzjoni ta’ salvagwardja li wasslet għall-adozzjoni tar-regolament inkwistjoni li permezz tiegħu l-Kummissjoni reġgħet introduċiet id-dazji tat-Tariffa Doganali Komuni fuq l-importazzjoni ta’ dan ir-ross għal perijodu ta’ tliet snin.

Il-ftuħ mill-ġdid tal-investigazzjoni oriġinali jerġa’ jibda fil-punt fejn seħħet l-irregolarità.

L-għan tal-ftuħ mill-ġdid tal-investigazzjoni oriġinali huwa li jiġu indirizzati bis-sħiħ l-iżbalji identifikati mill-Qorti Ġenerali, u li jiġi vvalutat jekk l-applikazzjoni tar-regoli kif iċċarati mill-Qorti Ġenerali tiġġustifikax l-impożizzjoni mill-ġdid tal-miżuri, li twassal għall-introduzzjoni mill-ġdid tad-dazji tat-Tariffa Doganali Komuni fuq l-importazzjonijiet tar-ross Indica li joriġinaw mill-Kambodja li jaqgħu taħt il-kodiċijiet NM 1006 30 27, 1006 30 48, 1006 30 67 u 1006 30 98 matul il-perjodu oriġinali ta’ applikazzjoni (tliet snin, jiġifieri bejn t-18 ta’ Jannar 2019 u t-18 ta’ Jannar 2022). Peress li l-miżuri ġew terminati, kwalunkwe impożizzjoni mill-ġdid tad-dazji tat-Tariffa Doganali Komuni tkun tikkonċerna biss importazzjonijiet li saru bejn it-18 ta’ Jannar 2019 u t-18 ta’ Jannar 2022.

4. Is-sottomissjonijiet bil-miktub

Il-partijiet interessati kollha huma mistiedna jippreżentaw l-opinjonijiet tagħhom, jissottomettu tagħrif u jipprovdu evidenza ta’ appoġġ dwar kwistjonijiet li jikkonċernaw il-ftuħ mill-ġdid tal-investigazzjoni. Sakemm ma jkunx speċifikat mod ieħor, din l-informazzjoni u l-evidenza ta’ sostenn iridu jaslu għand il-Kummissjoni fi żmien 30 jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea.

5. Possibbiltà ta’ seduta ta’ smigħ mis-servizzi ta’ investigazzjoni tal-Kummissjoni

Il-partijiet kollha interessati jistgħu jitolbu li jinstemgħu mis-servizzi ta’ investigazzjoni tal-Kummissjoni. Kull talba għal smigħ jenħtieġ li ssir bil-miktub u jenħtieġ li tispeċifika r-raġunijiet għaliex tkun qiegħda ssir. Għal seduti ta’ smigħ dwar kwistjonijiet li jkunu jirrigwardaw mal-ftuħ mill-ġdid tal-investigazzjoni, it-talba trid tiġi ppreżentata fi żmien 15-il jum mill-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea. Wara dan, it-talba għal smigħ trid titressaq fil-limitu tal-iskadenzi speċifiċi stabbiliti mill-Kummissjoni fil-komunikazzjoni tagħha mal-partijiet interessati.

6. Istruzzjonijiet għall-preżentazzjonijiet bil-miktub u biex tintbagħat il-korrispondenza

L-informazzjoni ppreżentata lill-Kummissjoni għall-finijiet tal-investigazzjonijiet ta’ salvagwardja għandha tkun ħielsa mid-drittijiet tal-awtur. Il-partijiet interessati, qabel ma jippreżentaw lill-Kummissjoni informazzjoni u/jew data li jkunu soġġetti għad-drittijiet tal-awtur ta’ terzi, iridu jitolbu permess speċifiku lid-detentur tad-drittijiet tal-awtur li jippermetti b’mod espliċitu li l-Kummissjoni a) tuża l-informazzjoni u d-data għall-finijiet ta’ dan il-proċediment ta’ salvagwardja u b) tipprovdi l-informazzjoni u/jew id-data lill-partijiet interessati f’din l-investigazzjoni f’għamla li tippermettilhom jeżerċitaw id-drittijiet tad-difiża tagħhom.

Il-preżentazzjonijiet kollha bil-miktub, fosthom l-informazzjoni mitluba f’din in-Notifika, il-kwestjonarji mimlija u l-korrispondenza pprovduta mill-partijiet interessati li għalihom jintalab trattament kunfidenzjali għandhom jiġu mmarkati bħala “Sensitive” (6). Il-partijiet li jippreżentaw informazzjoni waqt din l-investigazzjoni huma mistiedna jagħtu r-raġunijiet għat-talba tagħhom għal trattament kunfidenzjali. Il-partijiet li jipprovdu informazzjoni “Sensittiva” huma mitluba jipprovdu sommarji mhux kunfidenzjali tagħha skont l-Artikolu 38 tar-Regolament tas-SĠP, li jiġu mmarkati “For inspection by interested parties” (Għall-konsultazzjoni mill-partijiet interessati). Dawn is-sommarji għandhom ikunu ddettaljati biżżejjed biex jippermettu li s-sustanza tal-informazzjoni ppreżentata b’mod kunfidenzjali tkun tinftiehem b’mod raġonevoli. Madakollu, jekk min jipprovdi l-informazzjoni ma jixtieqx li jagħmilha pubblika jew li jawtorizza l-iżvelar tagħha f’termini ġenerali jew f’għamla ta’ sommarju u jekk ikun jidher li t-talba għall-kunfidenzjalità ma tkunx ġustifikata, l-informazzjoni kkonċernata tista’ tiġi injorata.

Il-partijiet interessati huma mistiedna jressqu l-preżentazzjonijiet u t-talbiet kollha permezz ta’ TRON.tdi (https://tron.trade.ec.europa.eu/tron/TDI) inklużi t-talbiet biex il-partijiet interessati jiġu rreġistrati bħala tali kif ukoll il-prokuri u d-dokumenti ta’ ċertifikazzjoni skennjati. Meta jużaw TRON.tdi jew il-posta elettronika, il-partijiet interessati jesprimu l-qbil tagħhom mar-regoli applikabbli għall-preżentazzjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES (Korrispondenza mal-Kummissjoni Ewropea f’każijiet ta’ difiża tal-kummerċ)” ippubblikat fis-sit web tad-Direttorat Ġenerali għall-Kummerċ: http://trade.ec.europa.eu/doclib/docs/2011/june/tradoc_148003.pdf. Il-partijiet interessati jridu jindikaw isimhom, l-indirizz, in-numru tat-telefown u indirizz validu tal-posta elettronika u jenħtieġ li jiżguraw li l-indirizz tal-posta elettronika pprovdut ikun indirizz tal-posta elettronika uffiċċjali tax-xogħol li jiffunzjona u li jiġi ċċekkjat kuljum. Ladarba jiġu pprovduti d-dettalji ta’ kuntatt, il-Kummissjoni tikkomunika mal-partijiet interessati permezz ta’ TRON.tdi jew tal-posta elettronika biss, dment li ma jitolbux li jirċievu d-dokumenti kollha mingħand il-Kummissjoni b’mezz ieħor ta’ komunikazzjoni jew dment li n-natura tad-dokument li jrid jintbagħat ma tkunx teħtieġ l-użu tal-posta rreġistrata. Għal regoli u għal informazzjoni oħra dwar il-korrispondenza mal-Kummissjoni, inklużi l-prinċipji li japplikaw għas-sottomissjonijiet bi TRON.tdi u bil-posta elettronika, il-partijiet interessati għandhom jikkonsultaw l-istruzzjonijiet ta’ komunikazzjoni mal-partijiet interessati msemmija hawn fuq.

L-indirizz tal-Kummissjoni għall-korrispondenza:

European Commission Directorate-General for Trade Directorate G Uffiċċju: CHAR 04/39 1049 Bruxelles/Brussel BELGIQUE/BELGIË

Email: TRADE-SAFEGUARD-RICE@ec.europa.eu

7. Nonkooperazzjoni

F’każijiet fejn xi parti interessata tirrifjuta l-aċċess jew ma tipprovdix l-informazzjoni meħtieġa fil-limitu tal-iskadenzi, jew tfixkel b’mod sinifikanti l-investigazzjoni, jistgħu jsiru s-sejbiet provviżorji jew finali, pożittivi jew negattivi abbażi tal-informazzjoni disponibbli, skont l-Artikolu 13 tar-Regolament Delegat tal-Kummissjoni (UE) Nru 1083/2013 tat-28 ta’ Awwissu 2013.

Fejn jinstab li xi parti interessata tkun ipprovdiet informazzjoni falza jew qarrieqa, l-informazzjoni tista’ tiġi injorata u jistgħu jintużaw il-fatti disponibbli.

Jekk xi parti interessata ma tikkoperax jew ma tikkoperax biżżejjed, ir-riżultat jista' jkun inqas ta' vantaġġ għal dik il-parti milli kieku kkoperat kif suppost.

Nuqqas ta' għoti ta' risposta kompjuterizzata ma għandhiex tiġi meqjusa li tikkonstitwixxi nuqqas ta' koperazzjoni, sakemm il-parti interessata turi li preżentazzjoni ta' risposta kienet tirriżulta fi sforz żejjed bla raġuni jew spiża żejda bla raġuni. F’dan il-każ, jenħtieġ li l-parti interessata tikkuntattja immedjatament lill-Kummissjoni.

8. L-Uffiċjal tas-Seduta

Il-pajjiż benefiċjarju kkonċernat u l-partijiet interessati għandhom id-dritt għal smigħ ġenerali u għandhom jissottomettu talba bil-miktub fi żmien 21 jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea, li juru li huma fil-fatt probabbli li jkunu affettwati mill-eżitu tal-investigazzjoni u li hemm raġunijiet speċjali biex dawn jinstemgħu oralment.

Pajjiż benefiċjarju u partijiet interessati jistgħu jitolbu l-intervent tal-Uffiċjal tas-Seduta. L-Uffiċjal tas-Seduta jagħmel rieżami tat-talbiet għal aċċess għall-fajl, it-tilwim dwar il-kunfidenzjalità tad-dokumenti, it-talbiet għal estensjoni tal-limiti ta’ żmien u t-talbiet għal smigħ. Kwalunkwe talba trid tiġi ppreżentata fi żmien raġonevoli u f’qasir żmien sabiex ma xxekkilx l-andament tajjeb tal-proċedimenti. Għal dan l-għan, jenħtieġ li l-partijiet interessati jitolbu l-intervent tal-Uffiċjal tas-Seduta minn kmieni kemm jista’ jkun wara li jseħħ il-każ li jiġġustifika tali intervent. L-Uffiċjal tas-Seduta jeżamina r-raġunijiet għat-talbiet għal intervent, in-natura tal-kwistjonijiet imqajma u l-impatt ta’ dawn il-kwistjonijiet fuq id-drittijiet tad-difiża, filwaqt li jqis b’mod xieraq l-interessi ta’ amministrazzjoni tajba u t-tlestija fil-ħin tal-investigazzjoni. Għal iktar informazzjoni u għad-dettalji ta’ kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fis-sit tad-DĠ Kummerċ: https://ec.europa.eu/trade/trade-policy-and-you/contacts/hearing-officer/

9. L-ipproċessar ta’ data personali

Id-data kollha personali li tinġabar f’din l-investigazzjoni se tiġi trattata skont ir-Regolament (UE) 2018/1725 tal-Parlament Ewropew u tal-Kunsill (7).

Avviż dwar il-protezzjoni tad-data li jinforma lill-individwi kollha dwar l-ipproċessar tad-data personali fil-qafas tal-attivitajiet tad-difiża tal-kummerċ tal-Kummissjoni huwa disponibbli fis-sit tad-DĠ Kummerċ: https://ec.europa.eu/trade/policy/accessing-markets/trade-defence

10. Żvelar

Pajjiż benefiċjarju u partijiet interessati li ġew irreġistrati bħala tali matul l-investigazzjoni li wasslet għall-adozzjoni tar-regolament inkwistjoni se jiġu infurmati bil-fatti u l-kunsiderazzjonijiet essenzjali li abbażi tagħhom il-Kummissjoni biħsiebha timplimenta s-sentenza msemmija hawn fuq fi żmien xieraq u se jingħataw l-opportunità li jippreżentaw il-fehmiet tagħhom qabel ma tittieħed deċiżjoni finali.

(1) ĠU L 15, 17.1.2019, p. 5.

(2) Ir-Regolament (UE) Nru 978/2012 tal-Parlament Ewropew u tal-Kunsill tal-25 ta’ Ottubru 2012 li japplika skema ta’ preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008 (ĠU L 303, 31.10.2012, p. 1) (“ir-Regolament (UE) Nru 978/2012”).

(3) Il-Kawżi Magħquda 97, 193, 99 u 215/86 Asteris vs il-Kummissjoni EU:C:1988:46, il-paragrafi 27 u 28; u l-Kawża T-440/20 Jindal Saw v il-Kummissjoni Ewropea, EU:T:2022:318, il-paragrafu 115.

(4) Il-Kawża C-415/96, Spanja vs il-Kummissjoni, EU:C:1998:533, il-paragrafu 31; Il-Kawża C-458/98 P Industrie des Poudres Sphériques vs il-Kunsill, EU:C:2000:531, il-paragrafi minn 80 sa 85; Il-Kawża T-301/01 Alitalia vs il-Kummissjoni EU:T:2008:262, il-paragrafi 99 u 142; Il-Kawżi Konġunti T-267/08 u T-279/08 Région Nord-Pas de Calais vs il-Kummissjoni EU:T:2011:209, il-paragrafu 83;

(5) Il-Kawża C-415/96, Spanja vs il-Kummissjoni, EU:C:1998:533, il-paragrafu 31; Il-Kawża C-458/98 P Industrie des Poudres Sphériques vs il-Kunsill, EU:C:2000:531, il-paragrafi minn 80 sa 85.

(6) Dokument “Sensitive” huwa dokument li jitqies bħala kunfidenzjali skont l-Artikolu 38 tar-Regolament (UE) Nru 978/2012. Huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(7) Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).